Papersnake/gushiwen huggingface dataset:
季春下浣游南龛
冯伯规（宋代）

四山如猬毛，中有线路萦。谁人导我来，得此掌许平。

雨后天宇导，夏气和且清。休日一无事，驾言南山行。

南山有何好，翠壁列峥嵘。巨木老已仆，赖有红石撑。

自从严大夫，废兴今几更。稚干亦合抱，知几阅晦明。

幽壑架危亭，无风凉自生。少间上绝顶，四望围长城。

涨江笼篆纹，小市分棋枰。俛仰忘身世，独慨呼酒倾。

何知玉堂客，分杂巴叟耕。下山喜同步，元自脚力轻。
盛夏东轩偶成五首 其四
曾几（宋代）

因病不举酒，况当朱明天。客至但茗椀，谈诗复谈禅。

甘寒百尺井，旧日陆子泉。安得僧舍雪，霏微湿茶烟。
酹江月（乙未中元自柳州过白莲）
赵师侠（宋代）

晓风清暑，映湖光如练，山光如染。十里荷花香满路，飞盖斜＿妆面。一叶扁舟，数声柔橹，陡觉红尘远。六桥三塔，恍然图画中见。

因念当日三贤，两山佳处，应也经行遍。琢月吟风无限句，景物随人俱显。贺监风流，玄真清致，我亦情非浅。渔蓑投老，利名何用深羡。
六月十八日立秋未旦起行山园口占
陆游（宋代）

北斗离离柄渐西，披衣出户听晨鸡。
岂惟蒲柳先摇落，坐觉风云已惨凄。
断简不妨重料理，清樽随处可提携，穿林莫惜衣沾露，爽彻灵台胜宝犀。
刘端父御史见和初到济南诗次韵荅之
赵孟頫（元代）

少日居多隐遁情，微官犹喜得山城。腹中洞视浑无物，身外何因更有名。

忽忆放船苕水去，终期背郭草堂成。故乡一别三千里，看见池塘草又生。
侍郎见贻佳什愈见高怀因次来章辄歌盛美
李昉（宋代）

望高官重两难俦，遇兴裁诗许唱酬。
鸾凤羽翰归碧落，神仙行止在丹丘。
空庭引鹤闲临水，远树惊蝉又报秋。
唯说近来都不饮，梦魂无复醉乡游。
送陈明府赴萍县
卢纶（唐代）

素舸载陶公，南随万里风。梅花成雪岭，橘树当家僮。

祠掩荒山下，田开野荻中。岁终书善绩，应与古碑同。
瑞光寺
李龏（金朝）

藓剥春痕土燥斑，下堂僧散午钟閒。寺门半掩东风急，尘捲空廊二十间。
吴越大旱
苏舜钦（宋代）

吴越龙蛇年，大旱千里赤。寻常粳穄地，烂漫长荆棘。

蛟龙久遁藏，鱼鳖尽枯腊。炎暑发厉气，死者道路积。

城市接田野，恸哭去如织。是时西羌贼，凶燄日炽剧。

军须出东南，暴敛不暂息。复闻籍兵民，驱以教战力。

吴侬水为命，舟楫乃其职。金革戈盾矛，生眼未尝识。

鞭笞血涂地，惶惑宇宙窄。三丁二丁死，存者亦乏食。

冤对结不宣，冲迫气候逆。二年春及夏，不雨但赫日。

安得凉冷云，四散飞霹雳。滂沱消祲疠，甘涧起稻稷。

江波开旧涨，淮岭发新碧。使我扬孤帆，浩荡入秋色。

胡为泥滓中，视此久戚戚。长风卷云阴，倚柂泪横臆。
再和尧夫欲借琵琶妓
韩维（宋代）

谢公故事常携妓，白傅高年自唱歌。
更假红妆知有意，欲添尊酒十分多。
渡鄱阳
严遂成（清代）

烟与水无际，迷茫小洞庭。
潮回三楚白，山压五湖青。
苇折雁声苦，风多鱼气腥。
扬舲一极目，何处吊湘灵？
余在制勘院昼卧念故山经行处用空山无人水流花开为韵寄山中道友八首 其一
释德洪（宋代）

山帔蒙霜顶，跏趺岩石中。夜寒虎痾痒，林静月升空。
句 其六
林迥（宋代）

尺书中夜至，清晓即扬鞭。
献令狐相公时相公郊坛行事回
项斯（唐代）

鹗在卿云冰在壶，代天才业本吁谟。荣同伊陟传朱户，秀比王商入画图。

昨夜星辰回剑履，前年风月满江湖。不知机务时多暇，还许诗家属和无。
山中春暮
赵莲（清代）

涧草岩花入望齐，绿阴浓压画檐低。道人终日静无事，高枕白云听鸟啼。
雪后殊未有梅颇怀故山二首 其一
周紫芝（宋代）

淮山落莫水苍茫，雪在梅梢冷欲僵。要与玉奴苏冻骨，不知谁有反魂香。
和王阮亭先生秋柳韵四首 其四
曹家达（清代）

莫愁子夜旧相怜，踠地垂垂玉化烟。羌笛不曾催夜怨，画楼无化糁春绵。

攀条灞岸思千里，洒涕琅琊近十年。叵耐丹阳刘尹树，西风飘落客愁边。
又和
韩偓（唐代）

樱桃花下会亲贤，风远铜乌转露盘。蝶下粉墙梅乍坼，

蚁浮金斝酒难干。云和缓奏泉声咽，珠箔低垂水影寒。

狂简斐然吟咏足，却邀群彦重吟看。
宛陵道院成用吴尚书韵
王遂（宋代）

债然位望亚陪京，大作山川小作城。
堡障百年宽北顾，耕桑千里庆西成。
和风温若生庭户，明月飞来入栋楹。
道院依然无一事，只须空洞养心诚。
偈颂九十三首
释梵琮（宋代）

三世请佛不知有，颠狂普化翻筋斗。
狸奴白牯却知有，寒拾相逢开笑口。
野干鸣，师子吼。
八两斗斤，十升一斗。
不从他觅，须还自有。
犬不择家贫，子不嫌母丑。
无题
田如鳌（宋代）

投晓凭高雾满天，直疑和气酿丰年。
殷勤北客还知否，不是南来有瘴烟。
禅人请赞
释咸杰（宋代）

五戒不持，威仪破尽。
空腹高山，言不足信。
徒将朽木乱涂糊，衲僧添得膏肓病。
怀何月湖
周文璞（宋代）

星星鬓发卧林丘，诏使东川作郡侯。
髯叟望公来海峤，瘿兵迎守去夔州。
珍图想挂茅斋壁，巧石应随竹钉舟。
教得巴童歌舞好，侍郎千万却归休。
听筝
李端（唐代）

鸣筝金粟柱，素手玉房前。
欲得周郎顾，时时误拂弦。
题张志山留稿
高斯得（宋代）

一眼高悬四海空，评诗谁出杜陵翁。
紫鸾翠驳真难并，悲羽鲸鱼定孰雄。
门外飞来清婉句，坛中报起寂寥风。
锦囊已逐春风去，何日花前一醉同。
有感
吴芾（宋代）

自度吾生不久长，老怀犹自爱风光。
春来扶杖观花急，夏到穿林看筍忙。
无限故人成鬼录，几多逐客寓他乡。
我今幸得身无事，剩向湖边醉几场。
范阳驿
范成大（宋代）

邮亭偪仄但宜冬，恰似披裘坐土空。
枕上惊回丹阙梦，屋头白塔满铃风。
闻明卿补高州
朱睦㮮（明代）

十年载笔侍枫宸，万里分符向海濒。共拟禁庭思长孺，莫寻湘水吊灵均。

三山桂发烟中色，五岭花生雪里春。此去谁言留滞久，君恩先到泣珠人。
步自南定楼至海观
程公许（宋代）

南定楼西径女墙，等间杰观借相羊。
山连六诏夐深阻，城挟三相交淼茫。
薄晚注船人意急，清秋倚槛客怀荒。
乾坤杀敢凄凉甚，浮海吾宁逐磬襄。
望龟山二首
张耒（宋代）

淮上风高寒日西，龟山岭下白云归。
游人苦憾日已晚，青山自与云为期。
轻舟渔子犯烟去，照水白鸥窥影飞。
人间不作逍遥客，老去尘埃空满衣。
菩萨蛮
琴操（宋代）

疏英乍蕾馀寒浅。蹋枝小鹊娇犹颤。谩炷水沈香。帘波不是湘。

清愁支酒力。畏听江城笛。恁忍说华年。垂垂欲暮天。
题时遁泽画卷十首
王柏（宋代）

精蓝夹江干，钟鼓时相应。
两山遮不断，楼阁若争胜。
十放诗 其十 放蝶
成鹫（清代）

翩翩双凤子，来自古罗浮。好客难为别，飞仙不可留。

遐心返初服，归路指丹丘。共有逍遥梦，相期在石楼。
吴鸿业百蝶图题词 其一
陈鼎元（清代）

莫言情态太轻狂，曾逐庄生梦一场。剩粉残香都幻化，多情空自笑滕王。
夕阳洞
孙抗（宋代）

尘寰虽未远，颢气觉偏滋。
日落鸟归去，秋高风劲时。
吟馀下天籁，坐久凛冰肌。
信是栖幽境，凉蟾照履綦。
同赵侍御乾湖作
张说（唐代）

江南湖水咽山川，春江溢入共湖连。气色纷沦横罩海，

波涛鼓湖上漫天。鳞宗壳族嬉为府，弋叟罛师利焉聚。

欹帆侧柁弄风口，赴险临深绕湾浦。一湾一浦怅邅回，

千曲千溠怳迷哉，乍见灵妃含笑往。复闻游女怨歌来。

暑来寒往运洄洑，潭生水落移陵谷。云间坠翮散泥沙，

波上浮查栖树木，昨暮飞霜下北津，今朝行雁度南滨。

处处沟洚清源竭，年年旧苇白头新。天地盈虚尚难保，

人间倚伏何须道。秋月皛皛泛澄澜，冬景青青步纤草。

念君宿昔观物变，安得踌蹰不衰老。
殢人娇
王庭（宋代）

小院桃花，烟锁几重珠箔。更深后、海棠睡著。东风吹去，落谁家墙角。平白地教人，为他情恶。

花若有情，情应不薄。也须悔从前事错。而今夜雨，念玉颜飘泊。知那里人家，怎生顿著。
福州即景
徐经孙（宋代）

一别居诸岁月增，遥闻此景画难能。潮田种稻重收谷，道路逢人半是僧。

城里三山千簇寺，夜间七塔百枝灯。常年六月东山里，地涌寒泉漱齿冰。
宿朱吉人莲花庄是赵松雪故居
陈子升（明代）

荻横枫落见莲花，谢绝时流此故家。通水恰宜官路断，当山不故女墙遮。

疏篱次序编丛卉，小椀分张试洞茶。见说高斋松雪是，可怜台柏剩霜华。
塞孤·般涉调
柳永（宋代）

一声鸡，又报残更歇。秣马巾车催发。草草主人灯下别。山路险，新霜滑。瑶珂响、起栖乌，金钲冷、敲残月。渐西风紧，襟袖凄裂。
遥指白玉京，望断黄金阙。远道何时行彻。算得佳人凝恨切。应念念，归时节。相见了、执柔夷，幽会处、偎香雪。免鸳衾、两恁虚设。
山舍
张耒（宋代）

萧萧山舍静，谁复与相亲。
琴酒忘尘事，诗书有古人。
岁丰民事少，地辟土风淳。
聊乐身无事，功名丧我真。
圣帝击壤歌四十声
陈陶（唐代）

百六承尧绪，艰难土运昌。太虚横彗孛，中野斗豺狼。

帝曰更吾嗣，时哉忆圣唐。英星垂将校，神岳诞忠良。

炼石医元气，屠鳌正昊苍。扫原铺一德，驱祲立三光。

大道重苏息，真风再发扬。芟夷逾旧迹，神圣掩前王。

郊酒酣寥廓，鸿恩受渺茫。地图龟负出，天诰凤衔将。

杂贡来山峙，群夷入雁行。紫泥搜海岱，鸿笔富岩廊。

鹰象敷宸极，寰瀛作瑞坊。泥丸封八表，金镜照中央。

构殿基麟趾，开藩表凤翔。銮舆亲稼穑，朱幌务蚕桑。

戎羯输天马，灵仙侍玉房。宫仪水蒐甲，门卫绿沈枪。

陶铸超三古，车书混万方。时巡望虞舜，蒐狩法殷汤。

化合讴谣满，年丰鬼蜮藏。政源归牧马，公法付神羊。

宝鼎无灵应，金瓯肯破伤。封山昭茂绩，祠执答嘉祥。

在昔宫闱僭，仍罹羿浞殃。牝鸡何譈ca，猘犬漫劻勷。

苗祷三灵怒，桓偷九族亡。鲸鲵寻挂网，魑魅旋投荒。

松柏霜逾翠，芝兰露更香。圣谟流祚远，仙系发源长。

岛屿征徭薄，漪澜泛稻凉。凫鱼餍餐啖，荷薜足衣裳。

寤寐华胥国，嬉游太素乡。鹰鹯飞接翼，忠孝住连墙。

有叟能调鼎，无媒隐钓璜。乾坤资识量，江海入文章。

野鹤思蓬阙，山麋忆庙堂。泥沙空淬砺，星斗屡低昂。

历草何因见，衢尊岂暂忘。终随嘉橘赋，霄汉谒羲皇。
南辕杂诗一百八章 其四十七
姚燮（清代）

晚色沈茌山，逶迤入山县。齐西夙富雄，返古渐淳善。

大衣御枲布，一色平贵贱。民巷无行狐，官衙有巢燕。

革其夸诈习，至道已堪变。蒸蒸气日上，和风满郊甸。
感兴
李中（五代）

渔休渭水兴周日，龙起南阳相蜀时。

不遇文王与先主，经天才业拟何为。
赠云居僧明公五首 其一
胡安国（宋代）

手握乾坤杀活机，纵横施设在临时。满堂兔马非龙象，大用堂堂总不知。
送黄灏
宋祁（宋代）

横步文林二十春，华颠初得半通纶。
江边又濯沧浪水，堂上宁招骯髒人。
未分尘缨惭蕙帐，不缘羊酪弃羹蒪。
思家夕梦还都信，并附秋波六六鳞。
赵村
杨万里（宋代）

杏花千树洛阳春，白傅年年爱赵村。
月蕊晴葩风露格，老夫移得在东园。
游禅寂寺访隐居
杜耒（宋代）

官闲仍暇日，乘兴共寻芳。
久雨山蹊润，新晴花气香。
春偏藏古寺，水渐满闲塘。
忽有隐居者，留人看海棠。
送琦上人
释如珙（宋代）

万里无寸草，出门便是草。
十年归不得，忘却来时道。
今岁秋事早，凉风生木杪。
拄杖挑钵囊，锐志不小小。
孰顾他洞山，浏阳寒拾老。
衲僧家行履，不可得寻讨。
花县霞觞八景为王明府赋 其八 玉京芝草
李孙宸（明代）

金庭表临海，华芝产其阳。覆云纷五色，浥露炫九光。

何当辟火粒，采拾随风翔。仙人字远游，寄语王家郎。

服食理无误，携手入紫房。
巢县漫滩围盆渡
唐鉴（清代）

盆高二尺围丈余，数人环坐中心虚。篙师持篙撑徐徐，前仰后俯波中凫。

平时积贮供仓储，此盆本是田家须。兹逢大水盈沟渠，沿山之下浸为湖。

以盆当作中流壶，我本砥砺希廉隅。斲方为圆觚不觚，济人无术胡为乎。

依然一样画芦葫，今年奔走穷长涂。先驱楚粤后齐吴，朅来水澨舟楫无。

揭衣就渡双跏趺，有如鸱夷逃陶朱。又如木罂斩龙且，坳堂一芥差相殊。

冰床水马都不如，何妨缩瑟同侏儒。荡漾中央小似盂，逦迤登岸理我裾。

欲挽河伯与之书，毋使赤子化为鱼。
大江东去 其十 答未翁阁老
夏言（明代）

大河东下，走万里、包纳许多灵物。推荡中原无砥柱，那问全城半壁。

静影涵空，洪涛浴日，巨浪翻银雪。蛟鼍出没，神龙羞与争杰。

曾谁醉卧三山，飞游八极，独驾天风发。毕竟此河经万古，看尽人间生灭。

老子胸中，久吞云梦，乌帽今华发。圆通朗照，心知天上明月。
期李二十文略、王十八质夫不至，独宿仙游寺
白居易（唐代）

文略也从牵吏役，质夫何故恋嚣尘。

始知解爱山中宿，千万人中无一人。
阙题
陈润（唐代）

丈夫不感恩，感恩宁有泪。心头感恩血，一滴染天地。
寄胡桐庐
韩淲（宋代）

西望子陵濑，东下是渔浦。明明弦歌人，儒心正劳抚。

岂无读书林，松竹护庭宇。蓬莱归路近，此去天尺五。

不妨兴寄深，霞佩整绅组。雪满桐君山，桐仙照千古。
句 其十二
刘敞（宋代）

不识日高眠起处，何如风定舞馀时。
扬州道宫安下制干朱行甫抚干方巨山连骑相访
戴复古（宋代）

道院群仙集，高轩二妙来。
文章清气足，谈笑老怀开。
落木三秋晚，黄花九日催。
何当陪胜践，共把蟹螯杯。
观稼
杨万里（宋代）

三年弃旱独堪闻，一熟诸村稍作欣。
老子朝朝弄田，水眼看翠浪作黄云。
移花
孔武仲（宋代）

春光不徘徊，忽过如插羽。
匆匆陌上儿，移花急风雨。
山波烂襭绣，平日谁指数。
到此俱可怜，轻妍若时女。
我家王城西，披风立环堵。
坐思清兴添，不可佳时负。
晨朝市桃李，百钱得三五。
□□□□□，□□□□□。
□□□□□，□□□□□。
□□□□□，□□若不暇。
□□□□晤，语□□□□。
□□□夜对，青藜芳草玄。
寄孙秦州
刘攽（宋代）

十年幕府领旌麾，事半前人此复稀。元帅诗书真用武，小戎车甲岂无衣。

胡兵候月麒麟斗，汉马乘秋苜蓿肥。自失阴山常恸哭，更闻消息向金微。
得安肃颜舅书再成哀词
杨杰（宋代）

安肃书来倍痛伤，痛伤穷苦盛时亡。三千蝉蜕人何处，十载龙山梦一场。

我愧动心非孟子，谁能鼓缶学蒙庄。夜台难寄登科信，泪滴春衫吊夕阳。
怀古
释师范（宋代）

空山寥寥，黄叶萧萧。
斯人不来兮，暮待之以朝。
斯人或来兮，两无语而意消。
归去也，衣飘飘，
路迢迢。谁同其孤标，
月在青霄。
宴清堂
佚名（宋代）

旋折枝头新果。
江朝宗许重阳见过候终日竟不闻车音使人怅然
吴芾（宋代）

故人平日号推诚，然诺应当作世程。
已是赏花频爽约，若为把菊又渝盟。
诗成本拟君相和，酒熟当怜我独倾。
惆怅死生犹未满，如今先已见交情。
送陆贽擢第还苏州
钱起（唐代）

乡路归何早，云间喜擅名。思亲卢橘熟，带雨客帆轻。

夜火临津驿，晨钟隔浦城。华亭养仙羽，计日再飞鸣。
句
廖挺（宋代）

余波下作双溪水，只欠休文八咏楼。
小游仙三首
曹勋（宋代）

九霄风静夜沉沉，由籁虚徐度玉音。
好是太真歌未阙，飞烟遥上郁华林。
奉和添酒中六咏·酒船
皮日休（唐代）

剡桂复刳兰，陶陶任行乐。但知涵泳好，不计风涛恶。
尝行麹封内，稍系糟丘泊。东海如可倾，乘之就斟酌。
送钱理平之海虞
汤胤勣（明代）

故人别我向奚川，满掬恩光下九天。
客梦未沾菰米饭，归心已九木兰船。
弦高致犒由安上，卜式倾赀为助边。
一片离情谁写得，金台落日蓟门烟。
再哭吾原
邱云霄（明代）

圣世应看凤鸟飞，贤声早重帝王畿。宓琴风满松滋治，楚绋云愁薤露晞。

重到一丘悬榻在，空怀千古寸心违。寒烟细草年年长，白璧青山夜夜辉。
山行用辘轳韵
周密（宋代）

青山迎马首，翠霭湿征衣。前路柳俱绿，行人柳外归。

残阳千里暮，闰岁百花迟。不是贪程客，时时认酒旗。
送友人
刘宰（宋代）

凛凛霜台起事功，翛翛三径任穷通。
几因节物伤离别，无奈行藏苦异同。
白露感怀悲社老，黄楼得句忆坡翁。
雁行何日齐飞去，岸帻相看酒一事。
过天台
翁森（宋代）

日落千山外，悠然一望赊。
黄檀六七里，绿竹两三家。
幽步窥残雪，孤愁入远霞。
今宵何处宿，茆屋有梅花。
浣溪沙
侯承恩（清代）

姹紫嫣红风日佳。心情扰扰似蜂衙。安闲试问是谁家。

花正妍时愁雨妒，月当圆处被云遮。人间薄命不须嗟。
偈颂一百零二首
释绍昙（宋代）

震旦心宗，竺乾正眼。
觌面当机，是非俱划。
不落思惟透险峰崖，阶下汉。
山友辞 青菜子
王质（宋代）

青菜子，青菜子，林静山空忽惊耳。闇中娟妙度清圆，东林吟罢西林起。

叶青青，菜青青，飞到山深声转清。呜呼此友兮相会心，萧骚野响生寒林。
雨中同无求游龙山胜相观丈六金铜像历诸小刹无求作诗纪事次其韵三首 其一
饶节（宋代）

细雨无烟昼不开，杖藜同访古如来。声求色见无非道，举似时人一任猜。
咏蕙诗
繁钦（魏晋）

蕙草生山北，托身失所依。
植根阴崖侧，夙夜惧危颓。
寒泉浸我根，凄风常徘徊。
三光照八极，独不蒙余晖。
葩叶永雕瘁，凝露不暇晞。
百卉皆含荣，己独失时姿。
比我英芳发，鶗鴂鸣已衰。
为僧昙芳赋草堂
周弼（宋代）

把诗从我者，多是剡中僧。
结屋何山坞，当门几树藤。
地寒常带雪，溪峻不留冰。
赠尔新吟去，归题木叶层。
失脚
胡仲弓（宋代）

失脚江湖久，忧时鬓欲皤。
壮心驰北阙，痴梦绕南柯。
万里关山远，一春风雨多。
穷檐茅屋下，忍听扊扅歌。
题彭侍郎画梅画为何人所藏，其人亦能画，今忆其人乃谢麟伯也
张之洞（清代）

春分三日雨雪霏，闭门蒙幕篝熏衣。忽撑冷眼看冷画，怒蕊贴熏交柯稀。

此花倔强如此老，老将画笔龙夭矫。晕墨偶用华光法，放笔羞摹仲圭稿。

但见岭头月挂树，不知世上霜杀草。岂止霜寒冰已坚，长松巨柏今凋残，独持幽艳媚空谷，石肠玉貌无人怜。

日日画梅万毫秃，宝刀绣涩髀生肉。西邻有客喜贞苦，故遗驿使慰幽独。

君欲报此一枝春，何不画作孤生竹。
霜天晓角（舟行清溪）
赵师侠（宋代）

舣舟砂碛。秋净波澄碧。极目青山横远，悬崖断、拥苍壁。

傍岩渔艇集。渡头人物立。八景潇湘真画，云笼日、晚风急。
答外
王琼奴（宋代）

茜色霞笺照面赪，玉郎何事太多情。
风流不是无佳句，两字相思写不成。
江城梅花引 题陈朽墨戏
姚华（清代）

一天杂耍落梅花。是谁家。闹分家。听取声声打灶语，波查。

不古不今村样俏，都做尽讽兼嘲雨不差。

不差不差闲嗑牙。貌如花。涂似鸦。画了画了画不了，脸上霜华。

壶矢烘堂，墨戏胜清哇。一纸闲抛陈朽去，重拾起，忆前尘，成叹嗟。
答傅监仓
刘克庄（宋代）

少豪颇似括谈兵，老去方惭理未明。
窗下残书千遍读，卷中一字几回更。
撚髭人尽嗤吾拙，歃血谁当豫此盟。
肯啖菜根抄脱粟，许君十载共经营。
江上望采石怀李白
李元畅（明代）

挂席扬子津，东望见采石。千尺金芙蓉，俯瞰蛟龙宅。

落日摇青苍，媚我远行客。忆昔谪仙人，矶头坐寒碧。

只身傲千古，两眼空八极。笔夺楚山雄，觞飞吴月白。

霞光堕宫锦，鲸游喷潮汐。姑水化为醪，三山持作核。

客泪寄西风，洒君祠下柏。
送造微上人游五台及礼本师
栖白（唐代）

寒空金锡响，欲过渭阳津。极目多来雁，孤城少故人。

与师虽别久，于法本相亲。又对清凉月，中宵语宿因。
官不来（题皇甫湜先辈厅）
李贺（唐代）

官不来，官庭秋，
老桐错干青龙愁。
书司曹佐走如牛，
叠声问佐官来不？
官不来，门幽幽。
纵步近村
陆游（宋代）

病去身轻试杖藜，满村荞麦正离离。
照溪自叹尚微瘦，趁渡人言殊未衰。
草塞瓶头沽浊酒，花篸笠顶引群儿。
裴回不恨归差晚，正爱青灯映竹篱。
题严先生钓台次韵
董玘（清代）

高隐留仙躅，鸣桡此暂停。水当冬夜白，山自汉时青。

一片寒江石，千秋太史星。孤标犹可接，底事怅飘零。
晓日
韩偓（唐代）

天际霞光入水中，水中天际一时红。
直须日观三更后，首送金乌上碧空。
蒿
徐逸（宋代）

驼峰彘脔蹯取熊，百金不满箸下供。
朱门人物多伟岸，一字不识神氏蒙。
深林蒿荠最强项，不肯失身羔酒胸。
禁中偶书所怀呈内翰同年同院二学士
寇准（宋代）

朝回内省中，默坐对西风。
秋色澄寒沼，朝阳上古桐。
龙墀惭近侍，鱼浦忆疏篷。
会待酬恩了，烟蓑伴钓翁。
神君歌十首
刘克庄（宋代）

咚咚街鼓动，寂寂市声稀。
祭罢社人散，老巫怀肉归。
无题
钱惟演（宋代）

绛缕初分麝气浓，弦声不动意潜通。
圆蟾可见还归海，媚蝶多惊欲御风。
纨扇寄情虽自洁，玉壶盛泪祇凝红。
春窗亦有心知梦，未到鸣钟已旋空。
菊花新（中吕调）
张先（宋代）

堕髻慵妆来日暮。家在画桥堤下住。衣缓绛绡垂，琼树袅、一枝红雾。

院深池静娇相妒。粉墙低、乐声时度。长恐舞筵空，轻化作、彩云飞去。
舟中闻贼兵陷清流北窜
周源绪（清代）

吴楚苍无极，扁舟失所依。旌竿莽迢递，风水互乘违。

屡陷清流险，空坚白下围。满腔悲愤意，无路达天扉。
偈二首
释守道（宋代）

不从一地至一地，寂灭性中宁有位。
释迦稽首问然灯，仁者何名为受记。
寄张贶
傅求（宋代）

利锁名缰脱者希，钟鸣漏尽尚忘归。独全至乐能齐物，未达高年遂拂衣。

明月数声仙鹤唳，秋风一尺鲙鲈肥。赏心乐事知多少，只恐蒲轮到钓矶。
南歌子·象戏红牙局
佚名（宋代）

象戏红牙局，琵琶绿锦绦。小窗方簟困香醪。帘外拂檐宫柳、翠阴交。烟媚莺莺近，风微燕燕高。更将乳酪伴樱桃。要共那人一递、一匙抄。
春晚五首
曹勋（宋代）

满城新绿障清尘，景物回环付大钧。
无奈垂杨千万结，织成幽恨付残春。
拟汉铙歌十八曲，存十一章 其二 思悲翁
姚燮（清代）

首蒙已难面识，我之所思兮，胡不我乎是觌，悲哉翁也。

乌乌伊伊，日东月西。网罗不择雎鸠，尔毋悲啼。尔悲啼，则可无惜尔之瘅。
狱中贻姚张薛李郑柳诸公
储光羲（唐代）

直道时莫亲，起羞见谗口。舆人是非怪，西子言有咎。

诬善不足悲，失听一何丑。大来敢遐望，小往且虚受。

中夜囹圄深，初秋缧绁久。疏萤出暗草，朔风鸣衰柳。

河汉低在户，蟏蛸垂向牖。雁声远天末，凉气生霁后。

负户愁读书，剑光忿冲斗。哀哀害神理，恻恻伤慈母。

妻子垂涕泣，家僮日奔走。书词苦人吏，馈食劳交友。

寒服犹未成，繁霜渐将厚。吉凶问詹尹，倚伏信北叟。

鬼哭知己冤，鸟言诚所诱。诸公深惠爱，朝夕相左右。

束湿虽欲操，钩金庶无负。伤罗念摇翮，踠足思骧首。

瑾瑜颇匿瑕，邦国方含垢。眷言出深阱，永日常携手。
南浦五小诗迎劳二弟 其三
朱松（宋代）

堂前春日媚珍盘，稚子相群舞袖斑。斗酒寿亲逢一笑，不知身在市门间。
游能仁寺
金大车（明代）

落叶迷幽径，垂藤锁断垣。
溪深晴浴鹭，树老昼啼猿。
海气庭前障，天花雨外翻。
坐来清梵永，尽日不闻喧。
和默庵喜雨述怀二首 其二
赵鼎臣（宋代）

一翻雨过艳阳天，桃李无言还寂然。解道春江断桥句，旧时闻说徐师川。
促妆钟
马之纯（宋代）

禁鼓城头报五更，景阳楼上打钟声。
只疑仿佛天将晓，不省徘徊月尚明。
闪闪青灯星户缀，松松绿鬓雾窗横。
蜂黄蝶粉都描得，那有鸦儿画不成。
忆旧游 送淳安邵主簿号藻川
夏言（明代）

记石佛岩前，乌龙山下，王氏新庄。柴门临水曲，有一林修竹，数亩池塘。

几共萧萧夜雨，坐对短檠光。叹如流岁月，从头屈指，四十经霜。

相望。念先公，有遗祠尚在，往事堪伤。惜藻川旧学，试问淳一簿，白首为郎。

却愧纡朱拖玉，素食坐岩廊。爱富春山色，桐江烟水近吾乡。
对莲花戏寄晁应之
张耒（宋代）

平池碧玉秋波莹，绿云拥扇青瑶柄。水宫仙女斗新妆，轻步凌波踏明镜。

彩桥下有双鸳戏，曾托鸳鸯问深意。半开微敛竟无言，裛露微微洒秋泪。

晁郎神仙好风格，须遣仙娥伴仙客。人间万事苦参差，吹尽清香不来摘。
长相思 眉州苏祠
胡薇元（清代）

睹丰碑，叩祠堂。族谱亭边渌竹长。三苏性字香。

水泱泱，山苍苍。赢得峨眉是故乡。日斜纱縠行。
留窗陈氏书斋
胡仲参（宋代）

因访吟朋到竹居，春寒策策动窗虚。
几翻好雨偏留客，一盏青窗共读书。
徐孺旧曾亲下榻，陈遵见说好投车。
与君静夜评心事，万斛闲愁尽扫除。
白头吟
王世贞（明代）

南山有匹鸟，自呼为凤凰。虽复具五色，不能顾其双。

昔者呼凤皇，凤皇不成双。今者呼凤皇，凤意不求皇。

昔求一何难，今飞一何易。今去呼不来，昔来推不去。

新人芙蓉花，旧人芙蓉枝。新人山作眉，旧人霜作眉。

妾无百种态，是君当心际。妾无百种嗤，是君心别时。

床上五弦琴，一弦今一心。新弦终须断，旧弦不可寻。
渡海
戴良（元代）

结屋云林度半生，老来翻向海中行。
惊看水色连天色，厌听风声杂浪声。
舟子夜喧疑岛近，估人晓卜验潮平。
时危归国浑无路，敢惮波涛万里程。
拟古诗十八首 其十六
何景明（明代）

迢迢孟冬夜，悲风鸣北林。严霜被野草，宛转时欲沉。

佳人久隔越，旷若辰与参。方舟不利涉，欲往江湖深。

客从南方至，遗我绿绮琴。愿因云中翼，寄子瑶华音。

胶漆不为固，金石安足谌。明义苟不亏，殁齿当一心。
过兰亭
刘宰（宋代）

茂林修竹翠参天，一水西为尚折旋。
欲泛羽觞追往事，怅无嘉客继前贤。
短章回寄二三友，胜践堪寻八百年。
笑拂苍崖题姓字，为言曾此掬流泉。
龙学尚书新安侯罗公挽词
范成大（宋代）

今代丹台籍，频年绿野居。
铁冠真御史，革履旧尚书。
短世浮云尽，平生半稿余。
人言公不朽，兰玉照前除。
题菜赠杨翁普能时年七十三断肉六十年矣
顾清（明代）

上沃泉甘野水边，乌菘紫芥各纷然。主人为尔都忘味，更伴清斋六十年。
饮庆寿寺柬似聪讲经
程敏政（明代）

红尘飞不透疏帘，白日行空渐向炎。柳絮挟风常滚滚，麦苗经向倍纤纤。

上方暂喜朋簪盍，西郭从教酒价添。更爱远公能入社，他时有约问楞严。
和蒋颍叔泾溪
余良肱（宋代）

画舸夷犹紫翠间，暮云如扫月如环。
三山六刺须臾过，恰似严陵七里滩。
涵碧亭
许中应（宋代）

清泚何妨一整巾，苍崖先自怯登临。汎现人物几荣悴，祗有林泉无古今。

万个倘容参直节，一泓端欲印无心。苍颜还许交同老，罗隐书堂尚可寻。
次可师韵
徐俯（宋代）

五湖出画师手，一叶浮渔父家。风里芙蓉野色，雨中鸿雁汀沙。
移菊
姜特立（宋代）

旋移菊本对兹辰，汲洒清泉浥细尘。
底事今犹这个在，向来曾是惜花人。
桐州先师塔
释文珦（宋代）

耿介绝依凭，清虚尚饮冰。
悟明中观论，度越小乘僧。
梦已三生破，神应九品升。
法门谁得髓，石塔冷孤灯。
奉答子履学士见赠之作
欧阳修（宋代）

谁言颍水似潇湘，一笑相逢乐未央。
岁晚君尤耐霜雪，兴阑吾未返耕桑。
铜槽旋压清樽美，玉麈闲挥白日长。
豫约诗筒屡来往，两州鸡犬接封疆。
病中雪夜闻韩六秘校会诸君二首
强至（宋代）

玉色乾坤无一痕，暮寒惨惨入千门。
自怜司马方消渴，不得摛词醉兔园。
鹧鸪天·陌上濛濛残絮飞
晏几道（宋代）

陌上濛濛残絮飞，
杜鹃花里杜鹃啼。
年年底事不归去，
怨月愁烟长为谁。
梅雨细，晓风微，
倚楼人听欲沾衣。
故园三度群花谢，
曼倩天涯犹未归。
山居杂诗九十首 其五十三
曹勋（宋代）

煴室宿火销，缊袍良独暖。病身怯夜永，老怀苦昼短。

栖鸟惊檐头，朝日上窗眼。未问粥面花，地黄酒须满。
丁丑岁暮喜史梅裳归自河中
戴鉴（清代）

冰雪满川陆，南天鸿雁飞。故人在宛洛，岁暮今始归。

春色已堪玩，酒徒相见稀。间散足为乐，孰云吾道非。
青玉案·钱塘江上潮来去
陈著（宋代）

钱塘江上潮来去。花落花开六桥路。三竺三茅钟晓暮。当年梦境，如今故国，不忍回头处。

他谁做得愁如许。平地波涛挟风雨。往事凄凄都有据。月堂笑里，夕亭话后，自是无人悟。
朝阳洞下二泉
黄辉（明代）

洞天人不识，龙亦自为名。
石室金壶发，丹床玉厂横。
曾经幽客住，不遣宿猿争。
坐觉羲和近，真骑紫柏行。
闲中
郑刚中（宋代）

须知造物有恩深，遗我闲中见物心。
掠水高低鸥自在，过花先物燕相寻。
门前父老忽闻语，种罢今年常值阴。
秋熟瓮头添酿酒，异乡孤客与多斟。
寄旧山僧
王建（唐代）

因依老宿发心初，半学修心半读书。
雪后每常同席卧，花时未省两山居。
猎人箭底求伤雁，钓户竿头乞活鱼。
一向风尘取烦恼，不知衰病日难除。
拟江南曲县名离合五首 其四
弘历（清代）

鱼戏莲叶南，乐意浮波恬。花瓣落明漪，闯然相喁噞。
九日诗冯伯田王俊甫刘元煇杨泰之见和复次韵
方回（元代）

归来誓墓学羲之，政坐机张触处危。
久已光芒韬世阙，更能文采眩长离。
奏书方朔三千牍，饮酒渊明二十诗。
索米长安饥欲死，何如终保傲霜枝。
弄水亭
陈师孟（宋代）

新看滕阁旧游句，又见池亭弄水吟。
千古才华少人敌，一生风韵为情深。
向时行乐穠桃恨，此处重阳对菊心。
昨夜清溪明月里，想君灵魄未消沉。
和颜长官百咏·负薪
朱继芳（宋代）

三千门馆蹑珠宾，半百还家衣锦身。
却是吏民私告语，十年前是卖薪人。
路傍枣树
李时勉（明代）

人家枣园本无路，未热人来偷摘去。此中枣树在路傍，从人往来莫敢取。
竹阴
白珽（元代）

占断人间潇洒地，全身水墨画筼簹。
非烟非雾一林碧，似雨似晴三径凉。
翠袖佳人黯空谷，白髭道士隐南塘。
数竿醉日君须记，移向西窗补夕阳。
至 其三
周文璞（宋代）

年少坐谈玄，钟山直北边。春风吹梦过，泪浥旧貂蝉。
桐君祠用壁间韵 其一
韩淲（宋代）

雨洗风梳万木苍，山容水色滟晴光。清明寒食春将晚，为觅桐君伫野航。
和六十叔二绝
杜范（宋代）

夕阳有意为人留，斜映寒江著小舟。
远目遥岑无限意，不须萧瑟赋悲秋。
句
施宜生（金朝）

朱门处处临官道，流水年年绕禁宫。
与诸公游葆真宫
李若水（宋代）

晏坐芸堂情太幽，仙家有地供闲游。
冷官经月未尝醉，好景向人那得愁。
宫殿风清鹤翅冷，池塘水白荷花秋。
尊前不乐定痴煞，明日簿书堆案头。
宿鹅湖寺和同行匀道人
朱松（宋代）

人间狡兔开三窟，天上夜叉守九关。欲伴衲僧林下住，会须石似此心顽。
西归七首次韵和泗州十五叔父 其四
晁补之（宋代）

浮云如游尘，倏忽蔽白日。登高念摇落，岁暮一何疾。

东陵种瓜事，富贵宁可必。人生无南北，行乐时易失。
送周茂宗学正赴省试
邹浩（宋代）

草衣藿食寄尘编，凛凛声名玉几前。命数曲留成大器，乡书重上欲华颠。

一鸣竟与凡禽远，三献方知美璞全。二十馀年古人志，从今摅发到青天。
扇子诗
李石（宋代）

机锋相拄不争多，父舞三台子唱歌。
若问一时同啐啄，菩提般若六波罗。
次赵解元韵 其二
陈造（宋代）

兴刘止用一编书，万轴垂签或腐儒。表表君今超北学，多多我已悔东隅。

声华看续诸公后，尔雅深知一笔无。缩手袖间真老矣，灌园蓄㹀了朱愚。
四月八日过仙洞访石田和尚
张煌言（明代）

炎乡白昼苦难眠，也逐孤云学问禅。行到精庐知浴佛，坐来古洞亿飞仙。

远公暂向名山住，管子初从辽海还。不是宰官能说法，疏泉品石总随缘。
红绣鞋
任昱（元代）

暗朱箔雨寒风峭，
试罗衣玉减香销。
落花时节怨良宵。
银台灯影淡，
绣枕泪痕交。
团圆春梦少。
偈颂一百零三首 其十一
释月涧（宋代）

六阴剥尽，鄱阳湖尽底乾枯。一阳复生，蠙州门暗通一线。

长一线，一线长，个事分明不覆藏。有般汉闻与么告报，便道一生二，二生三，三生万物。

如斯领会，笑倒街头石敢当。
水龙吟·满湖高柳摇风
晁补之（宋代）

满湖高柳摇风，坐看骤雨来湖面。跳珠溅玉，圆荷翻倒，轻鸥惊散。堂上凉生，槛前暑退，罗裾凌乱。想东山谢守，纶巾羽扇，高歌下、青天半。应记狂饮司马，去年时、黄花高宴。竹枝苦怨，琵琶多泪，新年鬓换。常恐归时，眼中物是，日边人远。望隋河一带，伤心雾霭，遣离魂断。
鸾车引
晁补之（宋代）

推鸾车，伐鼍鼓。
从帝子，迎天女。
天女喜，立龙旗。
冯小宝，光陆离。
云斑斑，覆铜山。
新城鸣鴃如乳乌，飞来为尔栖青梧。
控鹤府令云衣裾，仆射窜死令公诛。
妇惧儿无呼，儿呼惊索胡。
宜都内人立次且，手擎何物金唾壶。
请为大家画长图。徐公子，
哗且止，卿无来。
明堂屡舞覆龙杯。覆杯之傍戏大鼠，
卿欲投之梁公惧。
与左笏卿比部佗城话别
蒋肇龄（清代）

别离尊酒越王城，见惯风波海上行。书画压船新搉税，烽烟防垒又增兵。

洪涛日涨滔天势，宝剑时闻斫地声。招我不来麾不去，此心难剖是忠贞。
满江红 其二 都中戏答人问
周之琦（清代）

万古云霄，问一羽、何人当得。但随分、南州承乏，油幢画戟。

假节文从炎汉仿，借绯句亦香山觅。尽翩翩、斜压帽檐攲，螭坳立。

曾待漏，金门夕。曾视草，銮坡侧。却翻疑定远，功成投笔。

麋鹿方惭簪绂系，貂婵那自兜鍪出。是虎贲、还是蔡中郎，君须识。
进贤道上老松奇古可喜去秋经从因命于空处补
吴芾（宋代）

来时惟爱古松青，去日新松种已成。
令尹若能终此意，清风着处会各名。
减字木兰花
李道清（清代）

孤城云外。当日楼台今何在。细雨红楼。一夜江声枕上愁。

山川如许。彩笔题诗深夜语。入耳砧声。扬子江头月自明。
挽任宅云
黄庚（元代）

方拟荣除上玉堂，玉楼有召返仙乡。
才过贾谊同年少，齿长颜回一岁亡。
师友交情从此绝，死生异路实堪伤。
云边宅在人何在，肠断西风泪几行。
圆机和邵大及予二诗可谓压倒五更枕上诵叹不
晁说之（宋代）

借问高吟何所归，元和格律定同时。
折除官职知多少，兼领才名孰盛衰。
奏疏不为黄阁计，结庐且共白云期。
君家博士归依佛，可笑夫君得计迟。
鱼腹丹书
佚名（唐代）

九登龙门山，三饮太湖水。毕竟不成龙，命负张胡子。
村居
陆游（宋代）

舍後盘高冈，舍前面平野。
防盗枳作藩，蔽雨筱代瓦。
数家相依倚，百事容乞假。
薄暮耕樵归，共话衡门下。
送蒋塞玉之任贵竹
董其昌（明代）

望入河桥万里情，千山寒色是王程。黔雁古道猿为侣，贵竹遗风象解耕。

徼外纪纲雄汉节，车前拜舞杂蛮声。非君识得贤劳意，说著南中旅梦惊。
题竹送阮大经还金陵
顾清（明代）

十载江东忆旧游，竹林斜日坐深秋。长安道上红尘满，赖有清风消客愁。
摸鱼子 耕客属题半完圃读书图，寿其外舅钱子湘先生
龚翔麟（清代）

爱鸥波、满奁秋净，赤栏桥接篱觜。人寻三径穿丛竹，扫屐翠梧桐子。

晴扉启。袅千缕茶烟、不断帘垂地。芳兰为佩。辟谏草堂偏，半完新圃，图画写深意。

仙翁健，六十平头早是。朱颜依旧花似。双双壁树临风好，玉润人称青兕。

篮舆舁。任踏遍横山、一片苍凉里。从今百岁。拚未老年华，填词饮酒，日日拥书睡。
浣溪沙
唐芑（清代）

海气来时夕雨成。小窗重叠绿蕉声。教柔肠与客怀盟。

剪却灯蕉催短梦。烧残心事怯长更。愁添丝鬓不胜情。
上太师公相生辰诗十首
佚名（宋代）

勤劳王室见周公，报赐宜膺曲阜封。
兆见维秦符佐命，祥开有魏庆畴庸。
申加井赋恩方治，倍衍圭腴赏正浓。
一德君臣千载遇，九州四海仰云龙。
荆南讲院晤王子寿先生
洪良品（清代）

先生壮岁谢簪缨，归卧沧浪白发生。自谓羲皇陶靖节，许身稷契杜文贞。

渚宫花老啼莺尽，梦泽云荒断雁征。愧我周南久留滞，巴山夜雨梦春明。
酬黄定父陆元德过江相访
欧大任（明代）

别君经十年，为我问江船。羸马铜街雨，新莺紫禁烟。

披襟留竹下，理咏向尊前。双桨毋催去，春波正可怜。
送周觉民兼简湘西故人
王庭圭（宋代）

苍山冻云垂欲雪，风吹客衣冷如铁。忽乘狂醉夜敲门，不畏苦寒来访别。

时朝骑马雪中归，何处皱眉吟雪诗。若见湘西旧同舍，为余倾廪说相思。
李翁峡江凿滩歌
陈裴之（清代）

滟滪大如象，瞿塘不可上。滟滪大如马，瞿塘不可下。

峡中三百六十滩，岂无险过瞿塘者。汉阳李翁业操舟。

来往峡江江上游。甘滩湍急某滩险，篙师敛手长年愁。

石骨粼粼水中起，巨者如峰小如砥。石势所激滩势成，险处在山不在水。

山势一曲江一湾，峡江治水须治山。山险可开石可凿，禹力未到翁心殚。

先凿黑石次乌石，得寸则寸尺则尺。万夫锥凿响不停，坐遗巉岩化衽席。

红石近在彝陵城，山势所触惊涛生。凿石须趁江水落，投书欲与江神盟。

君不见太华巨灵擘，二山夸娥移，异人异事古来有，昔者所闻今见之。

又不见五丁开蜀道，李冰凿离堆，翁心实心力全力，何虑万叠青崔嵬。

开山用煤兼用炭，石痕裂若春冰泮。我意芦灰用更神，能使南山白石烂。

更有青滩与叶滩，与翁努力共随刊。峡江化作平江路，无复人间蜀道难。
运司园亭十咏 其五 月台
章楶（宋代）

蜀地饶夜雨，轻阴多蔽天。见月月无几，筑台邀婵娟。

高疑桂影近，俯视云幄连。顾盼已尘外，欲挹瑶宫仙。
盘泉
恒仁（清代）

山行闻水声，时作隔林响。问人知泉名，穿云事幽访。

溪中晾甲石，数丈平且敞。涓涓新溜泻，势若长川瀁。

清听涤烦襟，临观聊倚杖。即事欲赋诗，佳句堕渺莽。

清泉石上流，初月波中上。此景不易得，吾将夜中往。
浪淘沙·闺思
顾众（魏晋）

生小弄冰弦，未拨先怜，涩莺娇燕语春烟。一点幽情传未得，残月窥帘。
铜雀锁婵娟。惊数流年，小桃窗下背花眠。谁唱西陵肠断句，梦到君边。
送夏侯校书归上都
韩翃（唐代）

后辈传佳句，高流爱美名。青春事贺监，黄卷问张生。

暮雪重裘醉，寒山匹马行。此回将诣阙，几日谏书成。
西川一鹤为陈顺庆题
谢廷柱（明代）

专城政日清，庭閒对孤鹤。谁云蜀山深，鸣声彻寥廓。
暮行东郊
姚浚昌（清代）

日黄犹未落，众山生夕霏。不知城郭远，渐觉烟树微。

老牸时一鸣，渔樵三五归。即事感桔槔，慨焉思息机。
妙喜南还以偈迓之
释慧远（宋代）

闻道天书下禁闱，定知云迹会枢机。
铜驼千载今休同，一段风光本彩归。
句 其二
曾致尧（宋代）

云昏迷侯馆，树缺辨江湖。
与弟侄观小圃梅花二首
陈著（宋代）

看花须看未开时，到七分开看已迟。
前辈咏梅多此意，水边竹外两三枝。
长乐驿留别卢象裴总
祖咏（唐代）

朝来已握手，宿别更伤心。灞水行人渡，商山驿路深。

故情君且足，谪宦我难任。直道皆如此，谁能泪满襟。
初秋白云道院
黄敏求（宋代）

间来汲水浸菖蒲，净洗尘埃半点无。
濯得老根如法瘦，养教矮叶十分臞。
寿赵使君计院求仁先生
刘黻（宋代）

西江郡以梅花重，无愧梅花有此翁。
学到静边皆实地，仁常熟处更春风。
吏看判笔如神异，民拟生祠与佛同。
愿为八荒开寿域，欢声何但鲤城中。
颂古 其六
释慧空（宋代）

杖林山下竹筋鞭，生长由来古佛先。一击眼睛才定动，又随烟雨过秦川。
早发襄阳
李秉礼（清代）

云树渺无际，江流日夜长。猿声初到枕，客梦未离乡。

古戍吹残角，孤城接大荒。鹿门何处是，回首但茫茫。
辛巳青州玩月有怀
赵抃（宋代）

中秋去岁中和宴，表海今宵北海罍。天上无私是明月，隔淮千里照人来。
长安春兴 其一
李良柱（明代）

自是天边雨露滋，上林种种品题奇。佳人拾翠朝云合，公子乘黄春槛移。

取醉且须论薏苡，引年何必问松芝。双柑斗酒听莺兴，应笑山翁倒接䍦。
酬戴禹功闻蛙三绝诗 其一
许景衡（宋代）

谈经长下董生帷，知有蛙鸣在曲池。说似青衿来学者，莫因聒聒乱心思。
次韵高季迪期游云岩雨阻之作
徐贲（元代）

身势两无妨，閒情独未忘。相期移酒艇，同宿过僧房。

节物宁长好，园花已罢芳。乱山烟雨外，欲望失苍苍。
沈端伯陆仲飞携酒过碧云庵
吴鼎芳（明代）

秋色前山好，双扉尽日开。
卧云禅侣寂，曳竹酒人来。
空响生黄叶，清阴覆碧苔。
城中同是月，不及此迟回。
酬太常晁丞见寄
王禹偁（宋代）

当年布素定交情，恨不同为出谷莺。
犹作三丞君最屈，遍寻两谷我知荣。
湮沉莫厌青衫在，彼此俱嗟白发生。
重入玉堂非所望，汶阳田好欲归耕。
金陵驿·其一
文天祥（宋代）

草合离宫转夕晖，孤云飘泊复何依？
山河风景元无异，城郭人民半已非。
满地芦花和我老，旧家燕子傍谁飞？
从今别却江南路，化作啼鹃带血归。
次韵季真留别
李石（宋代）

即物那知身是客，黄花空自委篱东。
泪痕已逐西风尽，只有悲秋写未穷。
处士葛君挽辞
王安石（宋代）

楚人黄歇地，晋代葛洪家。
特擅山川秀，相承黻冕华。
猗君有清尚，於世不雄夸。
令子能传业，流光未可涯。
浣溪沙·一曲新词酒一杯
晏殊（宋代）

一曲新词酒一杯，去年天气旧亭台。夕阳西下几时回？
无可奈何花落去，似曾相识燕归来。小园香径独徘徊。
少年游
朱继芳（宋代）

紫陌寻芳爱马迟，一春能得几晴时。
海棠露重衣全透，杨柳风微帽半欹。
大白引浮银凿落，小红吹彻玉参差。
人生行乐须年少，莫等星星满镜丝。
瓶花
李正民（宋代）

折得寒梅全未开，铜瓶贮水养根荄。临鸾竞洗晨妆面，疑是春风入户来。
忆昔行寄陈廷评南京初唐体
胡直（明代）

昔逐南宫士，曾驱北路辕。飞缨入帝里，射策叫天阍。

天阍辽绕隔层穹，以额叩阍不可通。校书天禄人难拟，献赋蓬莱事已空。

黑貂毛落空奔走，紫铗弹歌割斗酒。骑马明朝谢北燕，挂帆一夜归南斗。

故人东海陈夫子，作宦南都法曹里。相逢相见重相怜，一生一代一知已。

下马即探千首赋，开尊共论六家指。半岁犹成辕下趋，一朝遂作云间驶。

当筵意气拂云端，共道移山不让难。逸兴旁凌鳷鹊观，豪歌漫脱鵔鸃冠。

淹留五月菖蒲酒，荏苒良宵苜蓿盘。才高官薄君无惜，客久时侵我更欢。

怜君作牧铃阳县，执法翻令相国羡。宝剑空惊魍魉悲，神蛟未际风雷变。

伯玉由来感遇多，孔璋生小词场擅。滕王阁下别经年，廷尉堂前重接面。

经年接面已多违，可怜归棹复催归。花间恨别乌衣市，月下含悽牛渚矶。

自予结发操铅椠，欲参坟典凌周汉。长歌直拟卿云飞，短赋嫌追白石烂。

古字陆离笑子云，奇篇勃嵂轻王粲。宝璞翻干楚国诛，韶音空使齐侯叹。

侧身天地有馀悲，极目天门不可期。九死不干杨意荐，半生空负子期知。

枣花纂纂今三载，杨柳阴阴连岁改。个时绿绮向谁弹，个日春光空兰茝。

借问上才游西园，何如高谊倾东海。玉鲤传书窈莫通，金龟换酒谁为解。

金龟玉鲤两悠悠，采石钟山望欲浮。竹箭江东长自好，蒲梢天北几时收。

晋朝定拟推承祚，汉室俄看荐太丘。长跪聊缄青鸟信，何时并驾赤驎游。
冒暑借壁间韵
廖刚（宋代）

白汗交肤不可衫，濯缨空羡水如蓝。林泉学道平生志，末路嗟谁与指南。
重向火
白居易（唐代）

火销灰复死，疏弃已经旬。岂是人情薄，其如天气春。

风寒忽再起，手冷重相亲。却就红炉坐，心如逢故人。
宴左山二首 其二
刘跂（宋代）

行饭转北冈，如登赞公岭。悠然竟晴日，终比城市永。

残霞澹微照，遥林耿疏影。天空气象杳，落落见此境。

彼哉不自爱，快意烹五鼎。来日苦大难，忘言得深领。
贺新凉 其三 送顾庵南归
王士禄（清代）

雁阵秋风卷。逗先生、五湖归兴，浩然难遣。萧寺寒钟催襆被，黄菊蘸霜薄泫。

别思裹、层层如茧。昨夜离堂縆锦瑟，赋酒悲、语讶文通浅。

更漏促，意难展。

凭他李蔡身能显。定何如、司空表圣，休休高扁。到日鹤湖弭短楫，门有衔衣旧犬。

莼菜忆、此时应免。砚北著书倾八斗，笑子桓、旧论难为典。

荷芰服，羡君剪。
送毕长官
刘攽（宋代）

铜墨非君志，仙凫为我来。三年话倾盖，十日算衔杯。

许与羞垂白，飞腾指上台。倚门方有待，未觉厌京埃。
奉和御制七夕
夏竦（宋代）

紫皇宴服出瑶台，仗下凉宵水殿开。初月上弦光汎滟，横河案殿势徘徊。

扇分兰露侵衣滴，帘捲天香拂帐来。阁道森沉飞绛节，龙璈凤吹凌霄发。

琥车缥缈际烟浔，扣砌迢遥望云阙。百子池深列宿分，九微灯淡纤尘绝。

云屏轻箑贯双针，彩缕萦风势不任。露挹琼苏敷碧席，明霞照地光无极。

西汉元封五叶时，猗兰云辇会真期。何如法坐嘉蕃熟，高振薰弦播缉熙。
奉和滁州九咏九首并序 其七 石屏路
曾巩（宋代）

石屏不见刀斧痕，石下初谁得行径？千骑来时停管弦，月明更觉山中静。
已至湖尾望见西山三首
杨万里（宋代）

好风稳送五湖船，万顷银涛半霎间。
已入江西犹未觉，忽然对面是西山。
西江月·尽说仙家饮酒
马钰（金朝）

尽说仙家饮酒，仙家不饮糟浆。自然玉液味偏长。浇溉黄芽荣旺。月下风前清爽。荐杯玉蕊馨香。醉经饱德访蓬庄。高卧仙宫方丈。
芗岩山居孟夏二十绝 其十二
舒岳祥（宋代）

蛙声合川隰，荷叶等阶除。悠然故园思，今雨后何如。
赴郡之初寻属愆亢有议举旧典取湫水徵巫觋以
刘筠（宋代）

优诏将州任，视政才旬时。
田畯诉炎暵，坐虞多稼萎。
云将掉头去，波臣涸辙危。
行部殊未及，随车杳难期。
往惭神父化，徒令旱母嗤。
诸曹白事者，雩典举旧规。
郡北岐棘山，上有三湫池。
衙吏洁斋往，汲水置缥瓷。
朝服领巫觋，诘旦迓诸岐。
舁以结彩舆，奉以五龙祠。
自是率宾介，寅午款于斯。
纷敷荐楮镪，浸渍洒杨枝。
瓦炉松香髓，匏樽黍酌醨。
四壁绘神变，正筵塑灵仪。
悕若叶公牖，怪甚葛仙陂。
老觋十数辈，勃屑头如魌。
童巫及伶倡，貌寝语喽哂。
但多瓮盎质，曾乏婉娈姿。
交手操铃拂，合譟屡僛僛。
喧尘著蓬发，秽汗落粉颐。
一问且一呕，掩鼻以帨褵。
朝隮蔚旋败，成震巽散之。
巽风暮欲息，竅行呼复来。
慢黩固已甚，诞妄相凭随。
如是者浃日，仅得沾服滋。
嗟予政无状，百拜胡敢辞。
矧夫民习俗，姑用慰齎咨。
抑闻古人言，天鉴本无私。
神道贵得一，何乃托邪师。
遽俾送湫勺，撤役勤蠒丝。
申明恤刑诏，梃重舍轻疑。
从此四三日，油霈洽封圻。
又闻尧汤世，水旱轸君慈。
振救自有术，敛散适所宜。
元元无菜色，九载尚熙熙。
周礼地官职，皇舞虽有祈。
道经莅天下，伤民诚弗为。
惟神禀聪正，远鬼务肃祗。
愿守有常德，可戒兴妖思。
凤凰台
元淮（元代）

此地可消忧，长江不断流。桥边朱雀市，城外白鸥洲。

凤去名犹在，潮回浪倒收。六朝春梦散，遗迹在荒丘。
榴皮题壁
任郑（宋代）

榴皮不见烟火语，雋咏坡仙三和馀。
从此留芳应未歇，斓斑藓壁可无书。
满公临老种松志可尚也梅山老人为说小偈
姜特立（宋代）

满公种松何太痴，急景尚作千年期。
安得雷风一夜拔千尺，与汝同看龙蛇舞月时。
渤海道中喜雨
倪元璐（明代）

是处呼天望启封，鬖鬖麦又渴于农。不胜见弹求鸮炙，恰可倾瓶滴马鬃。

天代耕耘驱鸟象，地强河洛出龟龙。堪名渤海随车雨，太守年来谁姓龚。
山中甃坟外弟程魁有诗次韵
方岳（宋代）

咄哉人世如飞烟，强欲和计垂千年。
宁知鬼见拍手笑，曾不一千云埋阡。
我於浮休等无二，诗卷留与荒山巅。
平生梦想所不到，六国相印二顷田。
古今一死百事足，安用老刻青瑶坚。
海棠作堵锦步帐，柳花糁径拳毛毡。
见成林壑伴茅堂，名付身后杯生前。
山中物物各生意，春到岂论茅与荃。
人情变熊千成状，所不负予惟老天。
白虹贯岩出奇怪，一锸不费青乌迁。
是事且蒖勿复道，老子久矣宜蚩妍。
病中兴感因成七诗寄蒲庵老禅 其七
乌斯道（明代）

相别无一语，相见无一言。如何忘形者，远情复相牵。

我持江上忘，遗公吹法筵。公以竹间月，照我调素弦。

忘比锦绣段，月比青琅玕。
以云里帝城双凤阙雨中春树万人家为韵集古十四绝为户部白玢郎中题画 其十
程敏政（明代）

绿杨红杏满城春，水面鱼游不避人。

何处貌将归画府，湿云如梦水如尘。
归途轿中读参寥诗
杨万里（宋代）

车中无作惟生睡，卷里何佳却胜闲。
会意贪看三五句，回头悔失数重山。
依韵和并州郑宣徽见寄二首·其一
范仲淹（宋代）

西湖载客恣游从，湖上参差半佛宫。
回顾隙驹曾不息，沉思樽酒可教空。
层台累榭皆清旷，万户千门尽郁葱。
向此行春无限乐，却惭何道继文翁。
游山观佛堂和李尚文少府题
郭钰（元代）

细雨凉生树，归云暝入楼。灯悬金粟并，香蓊翠烟流。

秀老诗多好，川明醉肯留。濯缨吾欲往，春浦水如油。
葵叶蒲团歌赠叶世美
李之世（明代）

江南六月火云卷。家家人制蒲葵扇。馀叶留将缉绿蓑，山僧巧设閒方便。

规成璧月影团团，堪作蒲团堪作簟。碧眼胡僧航海来，手里摩挲目未见。

有时胡跪白真言，有时趺坐拈珠串。茆檐向月转经残。

一片琉璃挂壁寒。中林借作常供具，棐几明窗静处安。

閒阶净扫明如拭，剥啄无人户返关。泉声战茗来松阁，花影移阴过药栏。

携将芳径衬苔滑，藉向花茵点蕊斑。青蒲叶叶具禅意。

输与中林识真味。销金帐里红氍毹，几人抹杀閒风致。

虚白道人口谈天。方床木板坐无毡。寄与中林栲栳物，倦时好枕石头眠。
云边遣兴
刘宰（宋代）

洩云日日冒出头，古润淙淙咽怒流。
但得农家馀雨泽，不妨客子叹淹留。
浪淘沙 专诸巷看谷梁买鼓槌
陈维崧（清代）

绿水滑如油，涨满铜沟。柳花伴我作閒游。青漆鼓槌红架子，别样风流。

买了且归休，单绞岑牟。世间定有此人不。须向金阊亭下路，打散春愁。
意林问予甬上膏蟹入暮春何以遽殒戏答
全祖望（清代）

膏蟹之夙世，殆是汉侏儒。年年上已后，鼓胀毙海隅。

但得以饱死，臣朔所不如。谢山先生长清臞，力与臣朔足并驱。

近来更失太官粟，又复耻曳诸侯裾。抚兹蟹一笑，何恃济饥躯。

祗应学蜑户，酱汝为冬储。封以谢山云，日下酒一棜。
立春前三日作
陆游（宋代）

春近寒尤苦，先生不下堂。
乌皮蒙燕几，白拂挂禅床。
书架斜斜设，梅花细细香。
悠然睡还起，已觉日微长。
太上皇帝閤端午帖子词 其一
汪应辰（宋代）

道大光今古，功成付圣明。超然群物表，但见四时行。
李坚甫净居杂题一十三首·书斋
文同（宋代）

缣缃罗几格，无限有奇书。
想在中间坐，浑如獭祭鱼。
宿赵屯
黄庶（宋代）

芦花一股水，弭楫日已暮。
山间闻鸡犬，无人见烟树。
行逐羊豕迹，始识入市路。
菱芡与鱼蟹，居人足来去。
渔家无乡县，满船载稚乳。
鞭笞公私急，醉眠听秋雨。
满江红
吕胜己（宋代）

墙下松筠，并手种、花窠尽著。试屈指、一年前事，恍然如昨。繁杏新荷春夏景，疏梅细菊秋冬约。渭川翁、随分小生涯，些官爵。

分物我，争强弱。都做梦，谁先觉。好一条平路，是人迷却。斑鬓已灰心里事，瘦藤谩挂瓢中药。愿当今、四海九州人，同欢乐。
杂记五言十首
刘克庄（宋代）

履霜行于野，绝粮厄于陈。
伯奇父逐子，仲尼天戮民。
古采莲曲
刘致（元代）

长安女儿淑且浓，日日采莲溪水中。笑插荷花照溪水，韶容欲与花争红。

溪中荷花深几许，溪上时时闻笑语。红酣绿缛不见人，应在荷花更深处。

归时夜凉溪水清，扣舷踏歌荡桨行。荷叶盖头花㔩鬓，溪上月明潮已平。
和四十五叔庆谦子过省二首
廖行之（宋代）

长笑痴儿恋戏衫，拖泥带水漫卑凡。
何如一动君王听，不入徒劳簿尉衔。
细水循除空虢虢，泰山终古镇岩岩。
可怜司马身华宠，晚作谀书拟奏函。
题宾月楼空江秋笛二卷后
徐熥（明代）

爨下有焦桐，柯亭有枯竹。何期得遇蔡中郎，一取为琴一为笛。

中郎已死知音稀，每有奇物谁能知。汨没泥沙弃水火，令人往往心伤悲。

国初至今二百载，其人与骨今安在。二图沦落在人间，墨迹依稀犹未改。

吾乡陈伯炜、郑浮丘，两人前辈称风流。坐宾楼上三更月，吹笛空江万籁秋。

名公诗句题应遍，画图潇洒尤堪羡。恍若笛声江上闻，尚疑月色楼头见。

当年弃置废簏中，蠹鱼蚀尽尘埃蒙。余偶得之发大叫，心颜怡悦开双瞳。

吁嗟乎，奇物显晦自有数，岂但柯亭之竹峄山桐。
妓席与杜牧之同咏
张祜（唐代）

骰子逡巡裹手拈，无因得见玉纤纤。 ——杜牧

但知报道金钗落，仿佛还应露指尖。 ——张祜
风蝶令 秋宵独坐撷芳轩有作
凌祉媛（清代）

旧梦怜钗凤，寒声数箭虬。经旬小别动新愁。怕听琼箫飞响、上南楼。

蜡泪烧银烛，香心熨玉篝。瘦腰扶病不胜秋。独倚画屏无睡、待牵牛。
次韵六安魏明府三首
陈舜俞（宋代）

少年心志欲摩空，渐老卑飞悔满悰。
早悟割鸡堪饱腹，不须辛苦学屠龙。
游云湖过香山偶成二首 其一
舒亶（宋代）

去路鶱腾逼紫霄，何年凫舄堕王乔。暗峰藏雨皆龙窟，灵草含霜半药苗。

已觉山衣云扑扑，还疑风鬓雪潇潇。扪萝更上岧峣顶，下视沧溟百水潮。
碧落堂暮景辘轳体
杨万里（宋代）

碧落堂中夕眺余，一声哀角裂晴虚。
满城烟霭忽然合，隔水人家恰似无。
坐看荷山沉半脊，急归道院了残书。
意行花底寻灯处，失脚偏嗔小史扶。
锦岩杂咏五首 其一 看上门
成鹫（清代）

入门有句客须知，举止抬头是阿谁。霹雳一声看点额，不妨识得转身时。
送刘推官贡甫赴汝州
梅尧臣（宋代）

苑路如绳直，郊亭一雨过。浅沙车辙稳，晴树昼阴多。

牧马方鸣泽，芸瓜已满坡。今闻从事去，试听壤人歌。
题桃花源
龚桂馨（宋代）

碧树花开醉晚春，灵槎几度泛天津。
可怜太守仙缘薄，不是衣冠不属秦。
访龙光智谦上人
李中（五代）

忽起寻师兴，穿云不觉劳。相留看山雪，尽日论风骚。

竹影摇禅榻，茶烟上毳袍。梦魂曾去否，旧国阻波涛。
登凌歊台
许棠（唐代）

平芜望已极，况复倚凌歊.江截吴山断，天临楚泽遥。

云帆高出树，水市迥分桥。立久斜阳尽，无言似寂寥。
雪柬沈马任三子
何景明（明代）

黯黯山云起，茅斋傍水涯。一冬才见雪，十月已开花。

雾袅寒城霰，风吹野岸沙。同游词赋客，骑马入谁家。
和陶读《山海经》
苏轼（宋代）

蜀士李八百，穴居吴山阴。
默坐但形语，从者纷如林。
其後有李宽，鸡鹄非同音。
口耳固多伪，识真要在心。
宿白马寺
张继（唐代）

白马驮经事已空，断碑残刹见遗踪。
萧萧茅屋秋风起，一夜雨声羁思浓。
送曾尉赴汉初
吕陶（宋代）

前年到官殊未久，君亦东来为我友。握手一笑万愁宽，平日语言期白首。

山深县僻庶事荒，虽植嘉苗半稂莠。我无长术刬芽檗，坐见斯民颜甚厚。

君有豪才生显家，未涉要津甘五斗。巳将客意同休戚，复视世途均好丑。

咄嗟吾属皆壮年，当学古人所无苟。劳生险易固多岐，未必功名垂不朽。

自知物理难揆量，惟励身规务恃守。丈夫实蕴四方志，方虔君命方趋走。

崎岖一邑勿云远，赤子欢迎如父母。铜梁春晚亦开花，猛驾归轩会文酒。
三二年来夜梦每过吾庐之西一士支家观书饮酒
陆游（宋代）

清言亹亹岸纶巾，久矣吾游无若人！自怪梦中来往熟，抱琴携酒过西邻。
和冯当可
郭印（宋代）

相逢不作少年看，老著衣冠各强颜。
明日龟陵分手后，音书又隔几重山。
海棠花
刘兼（唐代）

淡淡微红色不深，依依偏得似春心。烟轻虢国颦歌黛，

露重长门敛泪衿。低傍绣帘人易折，密藏香蕊蝶难寻。

良宵更有多情处，月下芬芳伴醉吟。
重检辽友先后来书综所述近事诗以记之得二十绝 其二
李超琼（清代）

平壤忠魂骨未收，花门战血在兜鍪。伤心一死酬恩日，已报降幡立戍楼。
醉中自赠
陆游（宋代）

富贵犹宜早退休，一生龃龉更何求？赋形未至欠壬甲，语命宁须憎斗牛。
栗里收身贫亦乐，平陵埋骨死无忧。
狂歌醉舞真当勉，剩折梅花插满头。
和张梅深四首 其一
毛珝（宋代）

几踏槐花角寸长，担簦羞作老来忙。立身早慕千层塔，阅世今知百戏场。

从辟谷来惟嗜酒，自栽梅后不烧香。人生底为青衫急，亦有秋荷可制裳。
拟寒山拾得二十首 其二
王安石（宋代）

我曾为牛马，见草豆欢喜。又曾为女人，欢喜见男子。

我若真是我，祗合长如此。若好恶不定，应知为物使。

堂堂大丈夫，莫认物为己。
三月三日西湖第三桥四首
方回（元代）

正月桥西卖酒家，柳初青眼草初芽。
重来红紫随风雨，犹有野田黄茶花。
梅且尽作四十字
赵蕃（宋代）

江梅自癯瘠，挫抑岂多禁。
未腊忧风雪，先春病雨阴。
开时能慰眼，落去更关心。
何以宽愁寂，村醪得屡斟。
道州酬送何山人之容州
吕温（唐代）

匣有青萍筒有书，何门不可曳长裾。

应须定取真知者，遣对明君说子虚。
直庐夜宿感怀 其一
方浚师（清代）

飒飒西风夜正阑，独依禁篽畏清寒。聊将闲散容吾拙，敢诩文章副此官。

一枕渐催乡梦近，九秋谁念客衣单。南来鸿雁应相识，期尔成行振羽翰。
再赋立春效王建三绝 其二
周紫芝（宋代）

御沟冰暖欲生涡，律管灰飞气自和。已进玉堂春帖子，六宫无事笑声多。
司庾会稽道中答衢民彩帜送行
袁说友（宋代）

征车何事不容征，彩旆歌谣塞路津。
徒以平生多拙政，偶于岁路得衢民。
我方州县惭尸禄，汝向闾阎切爱身。
料得去思均彼此，一诗聊复慰邦人。
交晁之道韵
傅察（宋代）

翰林诗百篇，发兴自斗酒。
同游八仙中，七者颜已厚。
迩来数百八，斯人那复有。
风流城东晁，四涨蔚称首。
之子乃其豪，异代得密友。
满腹贮诗书，妙意寓醪酎。
正使誉日新，位卑未为丑。
亭亭涧底松，不如园中柳。
芝菌冠众芳，其出木枯朽。
叫阍问大钧，得致君侧否。
寄怀西蟾师弟
齐己（唐代）

万里八九月，一身西北风。自从相示后，长记在吟中。

见说南游远，堪怀我姓同。江边忽得信，回到岳门东。
伯学斋中话旧感赋
袁宏道（明代）

相逢各自叹秋姿，长忆春郊走马时。细竹也来成老节，稚松何意见霜皮。

眼中几度消寒水，鬓脚公然长秃髭。十五盛年看又过，不知难是蜡梅枝。
为丰参议题柳岸春风
张宁（明代）

林塘三月柳依依，摇飏东风近竹扉。旋逐歌声飘舞席，淡随春气入罗衣。

落花满路啼莺歇，芳草凝寒燕子飞。自是平泉行乐处，风光不与赏心违。
九祖赞
释崇岳（宋代）

半生足不履地，轩知路遍天涯。
得个冬瓜印子，至今自目瞠口呿。
山居杂诗九十首
曹勋（宋代）

山色侵衣冷，异气作心赏。
岭月闻凤笙，松风吹鹤氅。
碧池绉澄绿，群山发清响。
以此助萧闲，欣然同击壤。
龙溪书室
吴实（明代）

闻说藏书屋，翛然趣不穷。溪光摇几席，树色隐房栊。

洗砚春流墨，吹藜夜火红。庭前有芳草，生意得无同。
题两当轩集
陈熙治（清代）

岂是容才地，萧条盼一官。诗因愁苦好，名到布衣难。

叫月猿声脆，惊霜雁影单。扁舟当客里，读罢晓钟残。
次韵国村送游黄山之作 其二
李弥逊（宋代）

雅道于今久寂寥，规模君肯到祈招。鲸牙浪阔倾三峡，鹏背云高负九霄。

但觅图书供闭户，不忧勋业误题桥。七言起我黄山兴，若第诗功不愧萧。
松石 其一
刘跂（宋代）

笔端陶冶不无神，纸面流沙秋后云。点破沙痕便成水，一溪松石浪沄沄。
次两知县韵四首
陈造（宋代）

似我聱牙亦漫官，倚君风义慰羁单。
开缄更识新诗法，脱手铜丸转玉盘。
生涯四首 其一
陆游（宋代）

生涯数畦菜，心事一溪云。樵担斜阳下，渔歌静夜闻。

门无俗驾到，厨有远泉分。但了曲糵事，功名乌足云。
授衣
郑善夫（明代）

秋草倏已歇，鸣蛩欲近床。北风吹鬓发，九月进衣裳。

抱病仍多事，逃空未损光。黑貂今久敝，摇落岁寒妨。